钦定古今图书集成/明伦汇编/宫闱典/第017卷 > 唐
## 钦定古今图书集成/明伦汇编/宫闱典/第017卷 > 唐

唐定“皇太后金玺及出入仪卫之制。”

按《唐书车服志》：皇太后玺，以金为之，藏而不用封令，
书以宫官印。按《仪卫志》：皇太后出，尚仪版奏：“请中
严。尚服率司仗布侍卫，司宾，列内命妇于庭，西向北
上，六尚以下诣室奉迎。尚服负宝，内仆进车于阁外，
尚仪版奏‘外办’。”驭者执辔，皇太后乘舆以出，华盖侍
卫警跸，内命妇从。出门，皇太后升车，从官皆乘马，内
命妇、宫人以次从。《清游队》旗一，执者一人，佩横刀，引、
夹皆二人，佩弓箭、横刀，骑。次金吾卫折冲都尉一人，
佩横刀、弓箭，领骑四十，亦佩横刀，夹折冲。执槊二十
人，持弩，四人佩弓箭，十六人持䂍槊刀二人。次虞候
佽飞二十八人，骑，佩弓箭、横刀，夹道分左右，以属黄
麾仗。次内仆令一人在左，丞二人在右，各书令史二
人骑从。次黄麾一，执者一人，夹道二人，皆骑。次左右
厢黄麾仗，厢皆三行，行百人。第一矩戟，五色氅，执者
黄地白花綦袄冒；第二戈，五色氅，执者赤地黄花綦
袄冒；第三锽，五色旛，执者青地赤花綦袄冒。左右卫左右威卫、左右武卫、左右骁卫、左右领军卫各三行，
行二十人，每卫以主帅六人主之，皆豹文袍、冒，执𨱎
石装长刀，骑。唯左右领军卫减三人，每卫果毅都尉
一人披绣袍，各一人从。左右领军卫有绛引幡，引前
者三，掩后者三。次内谒者监四人，给事二人，内常侍
二人，内侍少监二人，骑，分左右，皆有内给使一人从。
次内给使百二十人，平巾帻、大口绔、绯裲裆，分左右，
属于宫人车。次偏扇、团扇、方扇皆二十四，宫人执之，
衣彩大袖裙襦、彩衣、革带、履，分左右。次香蹬一，内给
使四人轝之，居重翟车前。次重翟车，驾四马，驾士二
十四人。次行障六，次坐障三，皆左右夹车，宫人执之，
服同执扇。次内侍伯二人，领寺人六人，执御刀，服如
内给使，夹重翟车。次腰轝一，执者八人，团扇、尾扇二，
夹轝。次大伞四。次雉尾扇八，左右横行，为二重。次锦
花盖二，单行。次小雉尾扇、朱画团扇皆十二，横行。次
锦曲盖二十，横行，为二重。次锦六柱八，分左右。自腰
轝以下，皆内给使执之。次宫人车。次绛麾二，分左右。
次后黄麾一，执者一人，夹二人，皆骑。次供奉宫人，在
黄麾后。次《厌翟车》、翟车、安车，皆驾四马，驾士各二十
四人；“四望车”，驾士二十二人；“金根车”，驾牛，驾士十二
人。次左右厢，衙门各二，每门二人执，四人夹，皆赤綦
袄、黄袍、冒，骑。次左右领军卫厢皆一百五十人执殳，
赤地黄花綦袄、冒，前属于黄麾仗，后尽卤簿厢，各主
帅四人主之，皆黄袍、冒，执𨱎石装长刀，骑。折冲都尉
二人，检校殳仗，皆一人骑从。次衙门一，尽《卤簿》后殳
仗。内正道每门，监门校尉二人主之，执银装长刀。厢
各有校尉一人骑，佩银横刀，往来检校御马，减大驾
之半。皇太后将还三严内典引引外命妇出次就位。
司宾引内命妇出次，序立大次之前。既外办，驭者执
辔，皇太后乘舆出次，华盖警跸侍卫如初。内命妇以
下乘车以从。车驾入内。典引引外命妇退。驾至正殿
门外，车驾南向。尚仪前奏：“请降车。”将士还。

### 高宗弘道元年中宗即位尊天后武氏为皇太后临朝称制

按《唐书武后本纪》，“则天顺圣皇后武氏，讳曌，并州文
水人也。父士彟，官至工部尚书，荆州都督，封应国公。
后年十四，太宗闻其有色，选为才人。太宗崩，后削发
为比丘尼，居于感业寺。高宗幸感业寺，见而悦之，复
召入宫。久之，立为昭仪，进号宸妃。永徽六年，高宗废
皇后王氏，立宸妃为皇后。高宗自显庆后多苦风疾”，
百司奏事，时时令后决之，常称旨，由是参豫国政。后
既专宠与政，乃数上书言天下利害，务收人心。而高
宗春秋高，苦疾，后益用事，遂不能制。高宗悔，阴欲废
之，而谋泄不果。上元元年，高宗号天皇，皇后亦号天
后，天下之人谓之“二圣。”弘道元年十二月，高宗崩，遗
诏皇太子即皇帝位，军国大务不决“者，兼取天后进
止。”甲子，皇太子即位，尊后为皇太后，临朝称制。

### 睿宗景云元年韦后矫诏自立为皇太后临朝摄政寻诛废为庶人

按《唐书睿宗本纪》：“景云元年六月壬午，韦皇后弑中
宗，矫诏立温王重茂为皇太子，发诸府兵五万屯京
师，以韦温总知内外兵马。甲申，乃发丧，又矫遗诏自
立为皇太后，皇太子即皇帝位，以睿宗参谋政事，大
赦，改元曰唐隆。太后临朝摄政，罢睿宗参谋政事，以
为太尉。庚子，临淄郡主隆基率万骑兵入北军讨乱，
诛韦氏。七月乙亥，追废皇后韦氏为庶人。”按《中宗
韦庶人传》：韦氏，京兆万年人，被选为妃。嗣圣初，立为
皇后，俄与帝处房陵。及帝复即位，群臣上后号为顺
天皇后。三年，帝亲郊，引后亚献。明年正月望夜，帝与
后微服过市，彷徉观览，纵宫女出游，皆淫奔不还。国
子祭酒叶静能善禁架，常侍马秦客高医，光禄少卿
杨均善烹调，皆引入后庭。均、秦客烝于后，尝丧免，不
历旬辄起。帝遇弑，议者讙咎秦客及安乐公主。后大
惧，引所亲议计，乃以刑部尚书裴谈、工部尚书张锡
辅政，留守东都。诏将军赵承福、薛简以兵五百卫谯
王重福，与兄温定策，立温王重茂为皇太子，列府兵
五万，分二营，屯京师，然后发丧。太子即位，是为殇帝。
皇太后临朝，温总内外兵，检护宫省。族弟濯播、宗子
捷璿、璿甥高崇及武延秀分领左右屯营，羽林飞骑
万骑。京师大恐，传言且革命。播、璿入军中，鞭督万骑，
欲立威士，怨不为用。俄而临淄王引兵夜披元武门
入羽林，杀璿、播、崇于寝斧关，叩太极殿。后遁入飞骑
营，为乱兵所杀。斩延秀、安乐公主，分捕诸韦、诸武与
其支党，悉诛之。枭后及安乐首东市。翌日，追贬为庶
人，葬以一品礼。

### 德宗建中元年遥尊母沈氏为皇太后诏睦王述为奉迎使分遣诸沈巡行州县物色咨访

按《唐书德宗本纪》：“德宗神武圣文皇帝，讳适，代宗长
子也。母曰睿真皇太后沈氏。初，沈氏以开元末选入
代宗宫。安禄山之乱，元宗避贼于蜀，诸王妃妾不及
从者，皆为贼所得，拘之东都之掖廷。代宗克东都，得沈氏，留之宫中。史思明再陷东都，遂失所在。”代宗大
历十四年五月辛酉崩，癸亥，德宗即皇帝位，建中元
年八月丁巳，遥尊母沈氏为皇太后。九月庚寅，睦王
述为奉迎皇太后使。按《代宗睿真皇后传》：“后沈氏，
吴兴人，开元末以良家子入东宫，太子以赐广平王，
实生德宗。天宝乱，贼囚后东都掖廷王入洛，复留宫
中。时方北讨，未及归长安，而河南为史思明所没，遂
失后所在。代宗立，以德宗为皇太子，诏”访后在亡，不
能得。德宗即位，乃先下诏，赠后曾祖士衡太保，祖介
福太傅，父易直太师，弟易良司空，易直子震太尉，一
日封拜百二十七人，诏制皆锦翠地饰，以厩马负载
赐其家。易良妻崔入谒，帝易服，召王、韦美人出拜，诏
崔勿答。建中元年，乃具册前上皇太后尊号。帝供张
含元殿，具衮冕，出自左序，立东方。群臣在位，帝再拜
奉册，欷歔感咽，左右皆泣。于是中书舍人高参上议：
“汉文帝即位，遣薄昭迎太后于代，今宜用汉故事，令
有司择日分遣诸沈行州县，物色咨访，以述宣皇帝
孝思意，冀上天降休，灵命允答。须审知皇太后行在，
然后遣大臣备法驾奉迎。”帝乃以睦王述为奉迎使，
工部尚书乔琳副之，昇平公主侍起居使者分行天
下。故中官高力士女颇能言禁中事，与女官李真一
尝从后游。李见高，疑问之，含糊不坚，而年状差似后。
又后尝削脯哺帝，伤左指，高亦尝剖瓜伤指。是时宫
中无识后者，于是迎还上阳宫，驰以闻，帝喜，群臣皆
贺。力士子知非是，具言其情，诏贷之。帝谓左右：“吾宁
受百罔，冀得一真。”于是自谓太后者数矣。及索验左，
皆辞穷，终帝世无闻焉。贞元七年，诏赠外高祖琳为
司徒，封徐国公，为立五庙，以琳为始祖。诏族子房为
金吾将军，奉其祀。

### 宪宗元和元年五月辛卯尊母王氏为皇太后

按《唐书宪宗本纪》云云，按《顺宗庄宪皇后传》：“后王
氏，琅邪人。代宗时，后以良家选入宫，为才人。顺宗在
藩，帝以才人幼，故赐之为王孺人，是生宪宗。王在东
宫，册为良娣。顺宗即位，将立后，会病棘而止。宪宗内
禅，尊为太上皇后。元和元年，上尊号曰皇太后。后谨
畏，深抑外家，无毫丝假贷，训厉内职，有古后妃风。
元和十一年三月庚午，皇太后崩。”

按《唐书宪宗本纪》云云。按《顺宗庄宪皇后传》：“后崩，
年五十四。遗令曰：‘皇太后敬问具位，万物之理，必归
于有极。未亡人婴霜露疾，日以衰顿，幸终天年，得奉
陵寝，志愿获矣，其何所哀？易月之典，古今所共。皇帝
宜三日听政，服二十七日，释天下吏民，令到临三日
止。宫中非朝暮临，无辄哭，无禁婚嫁祠祀饮食酒肉。
已’”释服听举乐。侍医无加罪。陪祔如旧制。有司上谥
葬丰陵。

元和十五年闰月丙午，皇太子即皇帝位于太极殿。
乙卯，尊母为“皇太后。”

按《唐书穆宗本纪》云云，按《宪宗懿安皇后传》：“后郭
氏，汾阳王子仪之孙，父暧，尚昇平公主，实生后。宪宗
为广陵王，聘以为妃，生穆宗。穆宗嗣位，上尊号皇太
后，赠暧太尉，母齐国大长公主，擢兄钊刑部尚书，𫓩
金吾大将军。后移御兴庆宫，凡朔望三朝，帝率百官
诣宫门为寿，或岁时庆问宴飨，后宫戚里内外妇，车
骑”骈壅，环珮之声满宫。帝亦豪矜，朝夕供御，务华衍
侈，大称后意。

### 穆宗长庆二年十一月庚午皇太后幸华清宫癸酉迎皇太后遂猎于骊山

按《唐书穆宗本纪》云云。按《宪宗懿安皇后传》：后尝
幸骊山，登览徘徊，诏景王督禁甲从，帝自到昭应奉
迎，留帐饮，数日还。帝崩，中人有为后谋称制者，后曰：
“吾效武氏耶？今太子虽幼，尚可选重德为辅，吾何与
外事哉？”

长庆四年正月丙子皇太子即皇帝位二月癸未尊
母为皇太后。

按《唐书敬宗本纪》云云，按《穆宗恭僖皇后传》：“后王
氏，越州人，本仕家子，幼得侍帝东宫，生敬宗。长庆时
册为妃。敬宗立，上尊号为皇太后，赠后父绍卿司空，
母张，追封赵国夫人。文宗时，称宝历太后。太和五年，
宰相建白，以太皇太后与宝历太后称号未辨，前代
诏令，不敢斥言，皆以宫为称。今宝历太后居义安殿，
宜”曰“义安太后。”诏可。会昌五年崩，上谥，葬光陵。

### 敬宗宝历二年江王即皇帝位于宣政殿戊申始听政尊母为皇太后

按《唐书文宗本纪》云云，按《穆宗贞献皇后传》：“后萧
氏，闽人也。穆宗为建安王，后得侍，生文宗。文宗立，上
尊号曰皇太后。初，后去家入长安，不复知家存亡，惟
记有弟，帝为访之。俄有男子萧洪，因后娣婿吕璋白
见之，太后谓得真弟，悲不自胜。帝拜洪金吾将军，出
为河阳三城节度使，稍徙鄜坊。始，节度自神策出者，
举军为办装”，因三倍取偿洪所代，未及偿而死，军中
并责偿于洪，洪不许。左军中尉仇士良憾之。会闽有男子萧本，又称太后弟，士良以闻，自鄜坊召洪下狱
按治，乃代人诏流驩州，不半道赐死。擢本赞善大夫，
宠赠三世。帝以为真，不淹旬，赐累钜万。然太后真弟
庸软，莫能自达，本绐得其家系，士良主之，遂听不疑。
历卫尉卿、金吾将军。会福建观察使唐扶上言：“泉州
男子萧弘，自言太后弟，御史台参治非是。”昭义刘从
谏又为言，“请与本辩。”有诏三司高元裕、孙简、崔郇杂
问，乃皆妄，本流爱州，弘儋州。初，太和中，懿安太后居
兴庆宫，宝历太后居庆安宫，后居大内，号三宫太后。
帝每五日问安及岁时庆谒，率由复道至南内，群臣
及命妇诣宫门候起居。有司献四时新物送三宫，亦
称赐。帝曰：“上三宫，何可言赐？”遽索笔灭“赐”为“奉。”正月
望夜，帝御咸泰殿，大然灯作乐，迎三宫。太后奉觞进
寿，礼如家人，诸王、公主皆得侍。武宗时徙积庆殿，又
号积庆太后。大中元年崩，上今谥。

### 武宗会昌六年宣宗以皇太叔即皇帝位尊所生母郑氏为皇太后

按《唐书宣宗本纪》，“会昌六年，武宗疾大渐，左神策军
护军中尉马元贽立光王为皇太叔，三月甲子即皇
帝位于柩前，四月乙亥始听政，尊母为皇太后。”按
《宪宗孝明皇后传》，“后郑氏，丹阳人，或言本尔朱氏。元
和初，李锜反，有相者言后当生天子，锜闻，纳为侍人。
锜诛，没入掖廷，侍懿安后。宪宗幸之，生宣宗。宣宗为
光”王，后为王太妃，及即位，尊为皇太后。太后不肯别
处，故帝奉养大明宫，朝夕躬省候焉。

### 昭宗天祐元年八月丙午哀帝即位九月庚午尊皇后为皇太后

按《唐书？哀帝本纪》云云。按《昭宗皇后传》，“后何氏，梓
州人，系族不显。帝为寿王，后得侍，婉丽多智，恩答甚
厚。既即位，号淑妃，从狩华州，诏册为皇后。光化三年，
帝猎夜归，后遣德王还邸，遇刘季述，留王紫庭院。明
日，季述等挟王陈兵，召百官，胁帝内禅。后恐贼臣加
害天子，即取玺授季述，与帝同幽东宫。贼平，反正。天
复”中，从帝驻凤翔。帝奔播既屡，威柄尽丧。已而遇弑，
哀帝即位，尊为皇太后，徙居积善宫，号积善太后。帝
将禅天下，后亦遇害。初，蒋元晖为全忠邀九锡入喻，
后度不免，见元晖，垂泣祈哀，以母子托命。宣徽使赵
殷衡谮于全忠曰：“元晖等铭石像瘗积善宫，将复唐。”
全忠怒，遂遣缢，后以丑名加之，废为庶人。